Il-President Marie-Louise Coleiro Preca u s-Sur Edgar Preca dalgħodu attendew għall-Quddiesa fis-Santwarju Ta’ Pinu f’Għawdex, fejn iltaqgħu wkoll ma’ tfal minn skejjel Għawdxin. Saret prietka tradizzjonali qabel il-Quddies li kienet kollha kemm hi animata mit-tfal u li kienet ikkonċelebrata mill-Isqof ta’ Għawdex Mario Grech. L-istudenti ppreżentaw id-donazzjonijiet tagħhom lill-President ta’ Malta għall- Malta Community Chest Fund. Fl-aħħar taċ-ċerimonja, ir-Rettur tas-Santwarju Ta’ Pinu ppreżenta gwarniċ b’kopja tal-inċiżjoni oriġinali tat-titular tas-Santwarju. L-Erbgħa li għadda, il-President ta’ Malta u s-Sur Preca attendew ukoll għal Quddiesa li ġiet ikkonċelebrata mill-Isqof Charles Scicluna, flimkien ma’ għadd ta’ tfal minn 60 skola differenti. F’diskors fl-okkazzjoni tal-ftuħ tal-kampanja annwali ‘Milied Flimkien’, il-President ta’ Malta spjegat lit-tfal dwar kif inbidlet il-perċezzjoni tagħha tal-Milied. Għall-President, il-Milied issa jfisser imħabba u huwa proprju hawn fejn hi għamlet appell lit-tfal. L-istudenti tal-iskola Santa Monica kellhom l-inkarigu li jtellgħu l- pageant tal-Milied li mat-tmiem tagħha, ingħata bidu għall-quddiesa. Iċ-ċerimonja spiċċat b’għotjiet ta’ donazzjonijiet minn kull skola preżenti lill- Malta Community Chest Fund .